钦定古今图书集成/理学汇编/学行典/第174卷 > 张棨
## 钦定古今图书集成/理学汇编/学行典/第174卷 > 张棨

按《泾县志》：张棨，字士仪，别号本静，南隅人。幼聪颖异
常，五岁口授书义即了了。常闻鸡鸣，忽呼其母曰：“‘小
学云，‘鸡初鸣咸盥漱’。今鸡鸣矣，何不起’？母笑曰：‘尔读
书便晓其义耶’？应曰：‘我愿为此，岂徒晓焉’。”七八岁能
属文，十岁遍治诸经，十三遭父丧，朝夕哀悼，行礼如
成人。十五学益该博，慨然有经济志，观书独得大旨，
谓人曰：“吾诵法孔、曾，岂琐琐章句为哉？”尤精于《易》，其
论辩精微，即田、何复生无以过也。越二岁，欧阳文庄
为南祭酒，倡道金陵，讲阳明先生之学，因往从之。文
庄与之语，即言下领悟。继从东郭邹公、绪山钱公、龙
溪王公游，锐意研求，谓圣人可学而至。归筑室聚徒，
日夕会文，讲道其间。每论经传，发挥入微。谈世务，切
中肯綮，亹亹若悬河指点。人病痛辄中膏盲，闻者多
所兴起。所至名公钜卿，咸折节加礼，贵者忘势，长者
忘年，有古王通氏风。事母董氏至孝，每夜必聚兄弟
子侄侍坐母侧，病则亲供汤药，身浣厕牏。及病笃，夜
跪吁天，愿以身代。比卒，哀痛逾常，筑永思山房，守墓
不离。尤敦睦宗党，著《张氏家规》，遇不给者，随其所有
助之。岁值荒歉，百计赈贷。子弟之才者，多方诱引。与
朋友处，每以名节道义相劝勉。倡义捐赀，建“水西精
舍”，迎绪山、龙溪岁临主会，与周纳溪、沈古林诸公合
并论学，由是水西之会名天下。其学以孝弟为本，以
名节为重，以收敛精神为切要，以对镜磨莹为实功，
以万“物一体”为志愿，以继往开来为准的。性资英迈，
精神爽朗，有囊括宇宙、睥睨千古之意。年三十二卒，
祀为瞽宗。

===李惟一===按《凤阳府志》：“李惟一，字君守。少有志圣贤之道，日夜
勤思，豁然通一贯之旨，著书数万馀言，无所不包，而
冠以‘太极一贯’诸解，使学者由博之约，下学上达，终
始咸备焉。官婺源司训。”